CELEX: 32018D1004(02)
Language: mt
Date: 2017-10-19 00:00:00
Title: Il-Kummissjoni Amministrattiva għall-Koordinazzjoni tas-Sistemi tas-Sigurtà Soċjali — Id-Deċiżjoni Nru E6 tad-19 ta’ Ottubru 2017 dwar id-determinazzjoni ta’ meta messaġġ elettroniku jitqies legalment li twassal fis-sistema tal-Iskambju Elettroniku tat-Tagħrif tas-Sigurtà Soċjali (EESSI) (Test b’rilevanza għaż-ŻEE u għall-Iżvizzera.)

4.10.2018   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 355/5
            
         
      IL-KUMMISSJONI AMMINISTRATTIVA GĦALL-KOORDINAZZJONI TAS-SISTEMI TAS-SIGURTÀ SOĊJALI
      ID-DEĊIŻJONI Nru E6
      tad-19 ta’ Ottubru 2017
      dwar id-determinazzjoni ta’ meta messaġġ elettroniku jitqies legalment li twassal fis-sistema tal-Iskambju Elettroniku tat-Tagħrif tas-Sigurtà Soċjali (EESSI)
      (Test b’rilevanza għaż-ŻEE u għall-Iżvizzera)
      (2018/C 355/04)
      IL-KUMMISSJONI AMMINISTRATTIVA GĦALL-KOORDINAZZJONI TAS-SISTEMI TAS-SIGURTÀ SOĊJALI,
      Wara li kkunsidrat l-Artikolu 72(a) tar-Regolament (KE) Nru 883/2004 tal-Parlament Ewropew u tal-Kunsill tad-29 ta’ April 2004 dwar il-koordinazzjoni ta’ sistemi ta’ sigurtà soċjali (1), taħt liema l-Kummissjoni Amministrattiva hija responsabbli li tittratta l-mistoqsijiet amministrattivi kollha jew il-mistoqsijiet kollha ta’ interpretazzjoni li jirriżultaw mid-dispożizzjonijiet ta’ dan ir-Regolament u tar-Regolament (KE) Nru 987/2009 tal-Parlament Ewropew u tal-Kunsill tas-16 ta’ Settembru 2009 li jistabbilixxi l-proċedura għall-implimentazzjoni tar-Regolament (KE) Nru 883/2004 dwar il-koordinazzjoni tal-iskemi ta’ sigurtà soċjali (2),
      Wara li kkunsidrat l-Artikolu 72(d) tar-Regolament (KE) Nru 883/2004, taħt liema l-Kummissjoni Amministrattiva għandha tħeġġeġ kemm jista’ jkun l-użu ta’ teknoloġiji ġodda,
      Wara li kkunsidrat l-Artikolu 81 tar-Regolament (KE) Nru 883/2004, li jistipula l-proċedura li trid tiġi segwita f’każ li talba, dikjarazzjoni jew appell kellu jitressaq f’perjodu speċifikat lil awtorità, istituzzjoni jew tribunal ta’ Stat Membru, iżda minflok tressaq waqt l-istess perjodu lil awtorità, istituzzjoni jew tribunal korrispondenti ta’ Stat Membru ieħor,
      Wara li kkunsidrat l-Artikolu 4 tar-Regolament (KE) Nru 987/2009, li skontu “It-trasmissjoni ta’ dejta bejn l-istituzzjonijiet jew il-korpi ta’ kollegament għandha ssir b’mezzi elettroniċi” u “Il-Kummissjoni Amministrattiva għandha tistabbilixxi l-istruttura, il-kontenut, l-format u l-arranġamenti dettaljati għall-iskambju ta’ dokumenti u ta’ dokumenti elettroniċi strutturati”,
      Wara li kkunsidrat l-Artikolu 2(4) tar-Regolament (KE) Nru 987/2009, li skontu “Fejn id-dejta tiġi trasferita indirettament permezz tal-korp ta’ kollegament tal-Istat Membru ta’ destinazzjoni, l-iskadenzi ta’ żmien fir-rigward ta’ tweġibiet għal talbiet għandhom jibdew mid-data ta’ meta dan il-korp ta’ kollegament ikun irċieva t-talba, daqslikieku din tkun waslet għand l-istituzzjoni f’dak l-Istat Membru”,
      Wara li kkunsidrat ir-Regolament (KEE, Euratom) Nru 1182/71 tal-Kunsill tat-3 ta’ Ġunju 1971 li jistabbilixxi r-regoli applikabbli għal perjodi, dati u l-iskadenzi ta’ żmien (3),
      Billi:
      
                  (1)
               
               
                  Jeħtieġ li tiġi stipulata regola li tiddetermina meta messaġġ jitqies legalment li jkun twassal permezz tal-EESSI, sabiex jiġu ddeterminati skadenzi skont ir-Regolament (KE) Nru 883/2004 u r-Regolament (KE) Nru 987/2009, flimkien mar-Regolament (KEE, Euratom) Nru 1182/71.
               
            
                  (2)
               
               
                  Ir-regoli ta’ koordinazzjoni tas-sistemi ta’ sigurtà soċjali fir-Regolament (KE) Nru 883/2004 u l-Artikolu 2(4) tar-Regolament (KE) Nru 987/2009 jistipulaw li messaġġ jitqies li jkun twassal meta jasal għand l-istituzzjoni kompetenti jew il-korp ta’ kollegament tal-Istat Membru destinatarju, anki f’każijiet fejn dik l-istituzzjoni ma tkunx se tittratta direttament il-każ.
               
            
                  (3)
               
               
                  L-Arkitettura tal-EESSI approvata mill-Kummissjoni Amministrattiva tipprevedi mekkaniżmu tekniku li jiżgura li l-mittent ta’ messaġġ jiġi/tiġi infurmat/a meta l-messaġġ ikun twassal b’suċċess, abbażi tal-użu tal-protokoll ta’ trasport tad-dejta elettronika ebMS AS4 fl-EESSI.
               
            
                  (4)
               
               
                  Il-protokoll ebMS AS4 jipprevedi l-affidabbiltà tal-messaġġ, li jfisser li meta messaġġ jintbagħat permezz ta’ dan il-protokoll, il-mittent jiġi infurmat meta l-messaġġ ikun twassal b’suċċess lit-terminal tal-iskambju tal-messaġġi tal-EESSI permezz tal-protokoll ebMS AS4, jew inkella, jekk it-trasferiment tal-messaġġ ma jirnexxiex, il-mittent jiġi infurmat b’dan in-nuqqas.
               
            
                  (5)
               
               
                  It-terminal tal-protokoll ebMS AS4 jirrappreżenta l-eqreb ekwivalent elettroniku tal-kunċett ta’ messaġġ li jasal għand l-istituzzjoni kompetenti jew il-korp ta’ kollegament; għaldaqstant, fl-iskambji elettroniċi permezz tal-EESSI, il-messaġġ se jitqies legalment li jkun twassal meta jasal fit-terminal tal-protokoll ebMS AS4.
               
            
                  (6)
               
               
                  L-Istati Membri għandhom il-libertà li jiddeterminaw id-dettalji tal-arkitettura nazzjonali u li jiddeċiedu jekk it-terminal ta’ skambju tal-messaġġi tal-EESSI permezz tal-protokoll ebMS AS4 għandux jikkoinċidi ma’ Applikazzjoni Nazzjonali tal-istituzzjoni li tittratta l-każijiet, jew jekk għandux jitqiegħed f’Passarella Nazzjonali, jew entità li tipprovdi Servizzi ta’ Routing Intelliġenti li taġixxi f’isem Applikazzjoni Nazzjonali, li jfisser li fit-tieni każ, il-messaġġi jivvjaġġjaw lil hinn mit-terminal ebMS AS4 biex jasal għand l-istituzzjoni li tittratta l-każijiet. Hija r-responsabbiltà tal-Istat Membru li jiżgura li l-messaġġi jaslu għand min jittratta l-każijiet mingħajr dewmien lil hinn mit-terminal ebMS AS4.
               
            
                  (7)
               
               
                  L-Istati Membri għandhom il-libertà li jiddeterminaw id-dettalji tal-arkitettura nazzjonali rigward jekk il-messaġġi teknikament “jiġu mbuttati” jew “jinġibdu” minn Punt ta’ Aċċess lejn it-terminal ebMS AS4 tal-iskambju tal-messaġġi tal-EESSI. Għaldaqstant, tinħtieġ regola ġenerali li tiżgura li l-messaġġi jinsiltu mill-Punt ta’ Aċċess u jitwasslu lit-terminal ebMS AS4 tal-iskambju tal-messaġġi tal-EESSI b’mod regolari.
               
            
                  (8)
               
               
                  L-iskrivani mittenti li jaħdmu fuq it-trattament tal-każijiet iridu jkunu kapaċi li jiddeterminaw id-data tat-twassil tal-messaġġi tagħhom f’każ ta’ dubju. Il-Kummissjoni Amministrattiva se tiddefinixxi l-proċedura speċifika biex tippermetti dan.
               
            
                  (9)
               
               
                  Sa tmiem il-perjodu ta’ tranżizzjoni lejn l-iskambju sħiħ tal-messaġġi elettroniċi, l-arranġamenti prattiċi għall-kooperazzjoni tajba bejn l-awtoritajiet nazzjonali, inklużi l-prinċipji ewlenin ta’ prammatiżmu u flessibbiltà stipulati fid-Deċiżjoni E5 tal-Kummissjoni Amministrattiva tas-16 ta’ Marzu 2017 dwar l-arranġamenti prattiċi għall-perjodu ta’ tranżizzjoni għall-iskambju tad-dejta b’mezzi elettroniċi kif imsemmi fl-Artikolu 4 tar-Regolament (KE) Nru 987/2009 tal-Parlament Ewropew u tal-Kunsill (4),
               
            Filwaqt li taġixxi skont il-kundizzjonijiet stabbiliti fl-Artikolu 71(2) tar-Regolament (KE) Nru 883/2004,
      IDDEĊIDIET KIF ĠEJ:
      
                  1.
               
               
                  Bi qbil mal-prinċipju ġenerali tar-regoli ta’ koordinazzjoni tas-sistemi tas-sigurtà soċjali fir-Regolament (KE) Nru 883/2004 u fl-Artikolu 2(4) tar-Regolament (KE) Nru 987/2009, li skontu messaġġ jitqies li jkun twassal meta jasal għand l-istituzzjoni kompetenti jew il-korp ta’ kollegament tal-Istat Membru destinatarju, fl-iskambji elettroniċi, il-kunċett korrispondenti ta’ meta messaġġ jitqies li jkun twassal huwa ddefinit bħala t-terminal tal-protokoll ta’ trasport tad-dejta elettronika ebMS AS4 fl-EESSI.
               
            
                  2.
               
               
                  Messaġġ jitqies legalment li jkun twassal fl-EESSI fid-data tar-rikonoxximent iġġenerat fit-terminal ebMS li jikkonferma t-twassil ta’ dak il-messaġġ.
               
            
                  3.
               
               
                  L-Istati Membri għandhom jiżguraw li l-messaġġi li jitwasslu sal-Punt ta’ Aċċess nazzjonali tagħhom jinsiltu u jitwasslu lit-terminal tal-iskambju tal-messaġġi tal-EESSI tal-anqas darba kull 24 siegħa, u għandhom jiżguraw ukoll li r-rikonoxximent tat-twassil jew tan-nuqqas ta’ twassil tal-messaġġ jiġi ġġenerat fit-terminal ebMS, mhux iktar tard mill-għada tad-data ta’ meta jkun intbagħat il-messaġġ.
               
            
                  4.
               
               
                  L-Istati Membri għandhom jiżguraw li, f’każ ta’ dubju dwar id-data tat-twassil ta’ messaġġ, l-iskrivani jkunu jistgħu jikkonsultaw id-data tar-rikonoxximent tat-twassil tal-messaġġ jew tan-nuqqas tat-twassil tiegħu fit-terminal ebMS tal-Istat Membru riċevitur. Il-Kummissjoni Amministrattiva se tiddefinixxi d-dettalji ta’ din il-proċedura ta’ konsultazzjoni.
               
            
                  5.
               
               
                  Din id-Deċiżjoni għandha tiġi ppubblikata f’Il-Ġurnal Uffiċċjali tal-Unjoni Ewropea. Għandha tapplika mill-għoxrin jum wara l-pubblikazzjoni tagħha.
               
            
         
            
               Il-President tal-Kummissjoni Amministrattiva
            
            Agne NETTAN-SEPP
         
      
      
         (1)  ĠU L 166, 30.4.2004, p. 1.
      
         (2)  ĠU L 284, 30.10.2009, p. 1.
      
         (3)  ĠU L 124, 8.6.1971, p. 1.
      
         (4)  ĠU C 233, 19.7.2017, p. 3.